Author: Balkovicova
Last saved by: Hatala Martin
Company: Hewlett-Packard

Predkladacia správa

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky (ďalej len „ministerstvo“) ako ústredný orgán štátnej správy pre sociálne služby predkladá na rokovanie vlády Slovenskej republiky návrh poslankýň Národnej rady Slovenskej republiky Aleny Bašistovej, Jany Vaľovej a Magdalény Kuciaňovej na vydanie zákona, ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov (tlač 1028). 

Ministerstvo k predloženému návrhu zákona uvádza:

Všeobecne

Cieľom poslaneckého návrhu je reagovať na vybrané aplikačné a interpretačné problémy pri uplatňovaní

I.	právnej úpravy poskytovania sociálnych služieb na podporu rodiny s deťmi, osobitne služby v zariadeniach starostlivosti o deti do troch rokov veku dieťaťa (ďalej len „detské jasle“), a to odstránením bariér udržateľnosti tejto sociálnej služby identifikovaných doterajšími prevádzkovateľmi tejto služby 
Obsahom zmien je:
a)	vylúčenie povinnosti poskytovateľa sociálnej služby vrátiť rodičovi zaplatenú úhradu za poskytovanú sociálnu službu v „detských jasliach“ (§ 32b) a pri službe na podporu zosúlaďovania rodinného života a pracovného života (§ 32a), a to za čas neprítomnosti tohto dieťaťa, s výnimkou úhrady za stravovanie,
b)	úprava plnenia kvalifikačných predpokladov u opatrovateľov detí v „detských jasliach“ tak, aby ich spĺňal aj opatrovateľ detí, ktorý má vzdelanie požadovaného stupňa s iným odborným zameraním než je oblasť starostlivosti o dieťa, ak začal navštevovať akreditovaný kurz opatrovania detí do šiestich mesiacov a absolvoval ho do dvanástich mesiacov od vzniku pracovnoprávneho vzťahu,
c)	upustenie od povinnosti debarierizácie priestorov podľa stavebných predpisov u poskytovateľov služby v „detských jasliach“, ktorí obdobnú činnosť vykonávali aj do nadobudnutia účinnosti právnej úpravy „detských jaslí“ k 28. februáru 2017.

II.	právnej úpravy spolufinancovania sociálnych služieb zo štátneho rozpočtu
Poslanecký návrh v tejto oblasti:
a)	zavádza možnosť odpustenia zmeškania termínu podania žiadosti o poskytnutie finančného príspevku na spolufinancovanie sociálnej služby podľa § 71 ods. 6 a 7, § 78a a 78aa zákona o sociálnych službách, 
b)	explicitne určuje najnižší stupeň odkázanosti na mieste v domove sociálnych služieb na účely určenia výšky finančného príspevku na poskytovanie sociálnej služby v zariadeniach podmienených odkázanosťou, ak je toto miesto neobsadené (považuje sa zaň stupeň odkázanosti V podľa prílohy č. 3 k zákonu o sociálnych službách). 

Stanovisko

Ministerstvo zastáva k vyššie uvedeným oblastiam navrhovaných zmien nasledujúce stanovisko.

Ad. I.

Novela zákona o sociálnych službách s účinnosťou od 1. marca 2017 zaviedla reguláciu sociálnej služby na podporu zosúlaďovania rodinného života a pracovného života zameranú na rodičov dieťaťa do troch rokov veku dieťaťa alebo do šiestich rokov veku dieťaťa, ak je dieťaťom s nepriaznivým zdravotným stavom.

Prostredníctvom prechodných ustanovení v tejto novele mal byť zabezpečený časový priestor na postupné zosúlaďovanie doterajších právnych vzťahov osôb, ktoré poskytovali k 28. februáru 2017 starostlivosť o deti zodpovedajúcu vecným obsahom poskytovaných činností i cieľovou skupinou tejto novej sociálnej službe, s novou právnou úpravou účinnou od 1. marca 2017 najmä týmito opatreniami:
-	termín podania žiadosti o zápis do registra poskytovateľov sociálnych služieb bol pre tieto osoby ustanovený  do 31. decembra 2017, 
-	do 31. decembra 2019 sa umožnila výnimka pre tieto osoby z plnenia regulácie maximálneho počtu detí na jednu dennú miestnosť v „detských jasliach“, 
-	do 31. decembra 2019 bol vytvorený časový priestor na splnenie požiadavky kvalifikačného predpokladu pre opatrovateľa detí absolvovaním akreditovaného kurzu opatrovania detí najmenej v rozsahu 220 hodín,
-	umožnenie kontinuálneho poskytovania starostlivosti o deti v „detských jasliach“ najneskôr do 31. decembra 2018 aj deťom starším ako tri roky do uplynutia platnosti zmluvy o poskytovaní starostlivosti tomuto dieťaťu uzatvorenej do 28. februára 2017,
-	upustenie od požiadavky získania vysokoškolského vzdelania druhého stupňa u štatutárneho zástupcu „detských jaslí“ na účely posudzovania odbornej spôsobilosti osoby na vznik oprávnenia poskytovať túto sociálnu službu, za predpokladu, že táto osoba má úplné stredné všeobecné vzdelanie alebo úplné stredné odborné vzdelanie,
-	odklad povinnosti debarierizácie pre existujúcich prevádzkovateľov objektov zariadení starostlivosti o deti do 31. decembra 2018.

Na základe požiadaviek praxe a v záujme dostupnosti služby starostlivosti o deti sa v rámci novelizácie zákona o sociálnych službách s účinnosťou od 1. januára 2018 zaviedli tieto opatrenia:
-	do „detských jaslí“ sa umožnilo prijať aj deti nepracujúcich rodičov alebo rodičov, ktorí nemôžu z dôvodov ustanovených v zákone (§ 31 ods. 3) zabezpečiť osobnú starostlivosť o dieťa, avšak iba za predpokladu, že v zariadení sú voľné kapacity, ktoré nemožno obsadiť dieťaťom rodiča, ktorý spĺňa podmienku podpory zosúlaďovania rodinného života a pracovného života podľa § 32b ods. 1 zákona o sociálnych službách, 
-	umožnilo sa navštevovať „detské jasle“ do 31. augusta bezprostredne nasledujúceho po dovŕšení troch rokov veku dieťaťa,
-	posun termínu do 30. júna 2018 pre podanie žiadosti o zápis do registra poskytovateľov sociálnych služieb pre osoby, ktoré poskytovali k 28. februáru 2017 starostlivosť o deti v rozsahu sociálnej služby v „detských jasliach“ a budú ju poskytovať aj po 28. februári 2017,
-	precizovala sa požiadavka kladená na obsah kolaudačných rozhodnutí preukazujúcich v rámci konania o zápis do registra poskytovateľov sociálnych služieb plnenie jednej z priestorových podmienok na poskytovanie sociálnej služby v „detských jasliach“,
-	sankciu za prevádzkovanie tzv. nepovolenej činnosti bez registrácie nemožno vzťahovať na činnosti, ktoré síce z hľadiska obsahu zodpovedajú službe na podporu zosúlaďovania rodinného života a pracovného života, ale prevažujúca cieľová skupina detí z hľadiska ich veku, nezodpovedá tejto sociálnej službe; za „detské jasle“ nemožno teda považovať také zariadenie v ktorom viac ako 75 % detí nezodpovedá z hľadiska ich veku cieľovej skupine detí pre tento druh sociálnej služby,
-	zvýšil sa počet detí na jedného opatrovateľa detí na najviac štyri deti,
-	ustanovila sa podmienka, že pri poskytovaní služby v „detských jasliach“, ktoré poskytujú starostlivosť o dieťa do jedného roku veku, najmenej jeden opatrovateľ detí musí spĺňať podmienky na výkon zdravotníckeho povolania sestry, pôrodnej asistentky alebo zdravotníckeho asistenta.

Ministerstvo zastáva názor, že zásadne nemožno uprednostňovať ekonomické záujmy poskytovateľov služby zosúlaďovania rodinného života a pracovného života pred najlepšími záujmami dieťaťa, najmä bezpečnosťou a kvalitou jemu poskytovanej starostlivosti. Prijatými zmenami a doplnkami právnej úpravy sa reagovalo najmä na tlak doterajších poskytovateľov starostlivosti o deti a ich argumentáciu o finančnej neudržateľnosti poskytovania tejto služby v nových právnych podmienkach, avšak len do najviac prípustných ústupkov, ktoré najlepší záujem dieťaťa neredukovali do zásadne neprijateľných dimenzií.

K 2. júlu 2018 ministerstvo eviduje 110 zaregistrovaných „detských jaslí“ a 105 poskytovateľov starostlivosti o deti do troch rokov (§ 110z ods. 1) má podanú písomnú žiadosť o zápis do registra poskytovateľov sociálnych služieb. 

V záujme vytvorenia právnych predpokladov pre naplnenie verejného záujmu na udržateľnosti a rozvoji služby na podporu zosúlaďovania rodinného života a pracovného života má predkladaný poslanecký návrh za cieľ eliminovať problémy pri uplatňovaní zákona o sociálnych službách identifikované doterajšími prevádzkovateľmi tejto služby ako bariéry udržateľnosti tejto sociálnej služby.

Ministerstvo súhlasí s odstránením obmedzenia zmluvnej voľnosti pri uzatváraní zmluvy o poskytovaní sociálnej služby na podporu zosúlaďovania rodinného života a pracovného života (§ 32a) a služby v „detských jasliach“ (§ 32b), pokiaľ ide o podmienky platenia úhrady za poskytovanú sociálnu službu počas neprítomnosti dieťaťa, a to  s výnimkou úhrady za stravovanie, u ktorej naďalej zo zákona nevznikne povinnosť jej platenia počas neprítomnosti dieťaťa. V konkurenčnom trhovom prostredí poskytovateľov týchto služieb, vzhľadom na povahu a charakter týchto služieb a cieľovú skupinu, ktorej je poskytovaná, sa predpokladá proklientsky orientovaná politika prevádzkovateľov týchto služieb, a to aj pokiaľ ide o obsah konkrétnych zmluvných podmienok poskytovania tejto služby, čo umožňuje upustenie od širších regulačných zásahov.

Navrhovaná  právna úprava plnenia kvalifikačného predpokladu na vykonávanie pracovnej činnosti opatrovateľa detí v „detských jasliach“ neohrozuje zabezpečenie ochrany najlepšieho záujmu dieťaťa, a to vzhľadom na charakter „detských jaslí“, ktoré sú kolektívnym zariadením s viacpočetným personálnym zabezpečením starostlivosti o deti a povinnosť poskytovateľa tejto sociálnej služby plniť podmienky kvality poskytovanej sociálnej služby podľa § 9 ods. 8 zákona o sociálnych službách, a to aj v oblasti personálnych podmienok.

Navrhovaná poslanecká novela ustanovuje pre osoby, ktoré poskytovali starostlivosť o deti do troch rokov pred 1. marcom 2017 a poskytujú túto starostlivosť aj naďalej, už ako „detské jasle“, výnimku z plnenia podmienky debarierizácie prevádzkovaných objektov týchto zariadení. Dôsledkom tejto navrhovanej právnej úpravy je však len právna skutočnosť, že príslušný vyšší územný celok počas poskytovania sociálnej služby týmito poskytovateľmi v objektoch týchto zariadení nebude môcť považovať neplnenie podmienky debarierizácie za naplnenie právneho dôvodu výmazu z registra a zániku oprávnenia na poskytovanie sociálnej služby. Ak by však bola napr. realizovaná prestavba, nadstavba alebo rekonštrukcia zariadenia s nevyhnutnosťou vedenia súvisiaceho stavebného konania, splnenie podmienky bezbariérovosti bude vyžadovať príslušný stavebný úrad podľa predpisov v oblasti stavebného práva.

Navrhované zmeny a doplnenia právnej úpravy obsiahnuté v predkladanom poslaneckom návrhu nepredstavujú vo svojich dôsledkoch ohrozenie najlepšieho záujmu dieťaťa, aj keď predstavujú vo vzťahu k poskytovateľom iných druhov sociálnych služieb nevyvážené právne prostredie. Ich realizácia reaguje na spoločenskú potrebu a požiadavky praxe v súvislosti s udržateľnosťou poskytovania tejto sociálnej služby. V záujme naplnenia účelu poslaneckého návrhu ministerstvo navrhuje precizovanie prechodného ustanovenia § 110am formou pozmeňujúcich návrhov.

Ad 2.

Poslaneckým návrhom sa v záujme zabezpečenia jednoznačnej interpretácie ustanovuje, že za najnižší stupeň odkázanosti na mieste v domove sociálnych služieb na účely určenia výšky finančného príspevku na poskytovanie sociálnej služby v zariadeniach podmienených odkázanosťou, ak je toto miesto neobsadené, sa považuje stupeň odkázanosti V podľa prílohy č. 3 k zákonu o sociálnych službách. V domovoch sociálnych služieb (§ 38) je stupeň odkázanosti fyzickej osoby na pomoc inej fyzickej osoby najmenej V podľa prílohy č. 3 všeobecnou právnou podmienkou na vznik odkázanosti na sociálnu službu v domove sociálnych služieb. Z tejto všeobecnej úpravy zákon pripúšťa výnimku (osobitná právna úprava) pre fyzickú osobu, ktorá je nevidiaca alebo prakticky nevidiaca, u ktorej je právnou podmienkou na vznik odkázanosti na sociálnu službu v domove sociálnych služieb stupeň odkázanosti najmenej III podľa prílohy č. 3. Cieľová skupina fyzických osôb, pre ktorú je určená sociálna služba v domovoch sociálnych služieb, je však všeobecne otvorená pre fyzické osoby s rôznym druhom zdravotných postihnutí, prípadne s rôznou kombináciou zdravotných postihnutí. Pri výraznom rozdiele výšky finančného príspevku podľa prílohy č. 6 k zákonu o sociálnych službách pre stupeň odkázanosti III a stupeň odkázanosti V, pri nesprávnej interpretácií právnej úpravy v tejto časti, by bola ohrozená finančná udržateľnosť prevádzkovania tejto sociálnej služby. Poslaneckým návrhom sa zosúlaďuje legislatívne vyjadrenie dotknutého ustanovenia s interpretačnými právnymi východiskami jeho uplatňovania pri poskytovaní tohto finančného príspevku na rozpočtový rok 2018.

Poslaneckým návrhom sa zároveň ustanovuje právomoc ministerstva rozhodnúť o odpustení zmeškania zákonom ustanoveného termínu podania žiadosti o poskytnutie finančného príspevku na spolufinancovanie sociálnej služby podľa § 71 ods. 6 a 7, § 78a a 78aa zo štátneho rozpočtu prostredníctvom kapitoly ministerstva. Poznatky aplikačnej praxe ministerstva tento návrh tiež odôvodňujú, a to vzhľadom na potrebu ochrany prijímateľov sociálnych služieb v zariadeniach sociálnych služieb pred dôsledkami nedofinancovania im poskytovanej sociálnej služby zo štátneho rozpočtu. Tieto dôsledky sa doposiaľ eliminovali nesystémovým nástrojom dotačnej podpory poskytovateľom sociálnych služieb v zariadeniach poskytovanej Úradom vlády Slovenskej republiky.

Legislatívnotechnické pripomienky

1.	V úvodnej vete návrhu zákona sa slová „zákona č. 351/2017 Z. z. a zákona č......./2018 Z. z.“ nahrádzajú slovami „zákona č. 351/2017 Z. z., zákona č. 156/2018 Z. z. a zákona č. 177/2018 Z. z.“.

Odôvodnenie:
Legislatívno-technická pripomienka vzhľadom na nadobudnutie platnosti novely zákona o sociálnych službách vykonanej zákonom č. 156/2018 Z. z., ktorým sa mení a dopĺňa zákon č. 362/2011 Z. z. o liekoch a zdravotníckych pomôckach a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony a zákonom č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii).

2.	 V čl. I sa pred doterajší bod 1 vkladá nový bod 1, ktorý znie:
„1. V § 71 ods. 9, § 78a ods. 4 a § 78aa ods. 4 sa na konci bodka nahrádza čiarkou a pripájajú sa tieto slová: „ak § 78c ods. 9 neustanovuje inak.“.“.

Nasledujúce body sa primerane prečíslujú.

Odôvodnenie:
Legislatívno-technická pripomienka, ktorá zabezpečuje premietnutie právnej úpravy § 78c ods. 9 do spôsobu určenia výšky finančného príspevku na poskytovanie sociálnej služby v zariadeniach podmienených odkázanosťou podľa § 71 ods. 6 a § 78a ods. 4, finančného príspevku na poskytovanie sociálnej služby v zariadeniach krízovej intervencie podľa § 71 ods. 9 a finančného príspevku na poskytovanie sociálnej služby v nocľahárni podľa § 78aa ods. 4, ak ministerstvo odpustí zmeškanie termínu podania písomnej žiadosti o poskytnutie tohto príspevku; v tomto prípade sa tento finančný príspevok poskytne len na obsadené miesta v zariadení ku dňu podania písomnej žiadosti podľa § 78b ods. 1 spolu s prílohami a nie na počet miest v zariadení podľa stavu zapísaného v registri.

3.	V čl. I bode 2 v § 78a ods. 5 písm. b) prvom bode sa vypúšťajú slová „ak nejde o poskytovanie sociálnej služby v zariadení uvedenom v § 38,“.

Odôvodnenie:
Legislatívno-technická pripomienka. Z dôvodu existencie podmienky uvedenej v druhom bode, ktorá predstavuje výnimku z prvého bodu, je podmienka v prvom bode nadbytočná.

4.	V čl. I bode 3 sa slová „§ 78c ods. 8“ nahrádzajú slovami „odseku 8“.
Odôvodnenie:
Legislatívno-technická úprava vnútorného odkazu.

5.	V čl. I bode 4 v § 78c ods. 10 sa vypúšťa prvá veta.

Odôvodnenie:
Legislatívno-technická pripomienka. Právna úprava vylúčenia všeobecného predpisu o správnom konaní na rozhodovanie ministerstva o odpustení zmeškania termínu podľa § 78b ods. 4 sa systémovo presúva do deviatej časti zákona o sociálnych službách, upravujúcej konanie vo veciach sociálnych služieb.

6.	V čl. I bod 5 znie:
„5. V § 79 ods. 6 písm. a) sa za slovom „78aa“ spojka „a“ nahrádza čiarkou a na konci sa pripájajú tieto slová: „a rozhoduje o odpustení zmeškania termínu podľa § 78b ods. 4“.

Odôvodnenie:
Legislatívno-technická pripomienka, ktorá zabezpečuje systémovejšie začlenenie novo ustanovenej rozhodovacej pôsobnosti ministerstva o odpustení zmeškania termínu podania písomnej žiadosti o poskytnutie finančného príspevku podľa § 78b ods. 1.

7.	V čl. I sa za bod 6 vkladá nový bod 7, ktorý znie:
„7. V § 91 ods. 1 druhej vete sa za slovami „§ 8 ods. 1“ spojka „a“ nahrádza čiarkou a na konci sa pripájajú tieto slová: „a na žiadosť o odpustenie zmeškania termínu podľa § 78b ods. 4“.
Nasledujúce body sa primerane prečíslujú.

Odôvodnenie:
Legislatívno-technická pripomienka. Právna úprava vylúčenia všeobecného predpisu o správnom konaní na rozhodovanie ministerstva o odpustení zmeškania termínu podľa § 78b ods. 4 sa systémovo presúva do deviatej časti zákona o sociálnych službách, upravujúcej konanie vo veciach sociálnych služieb.

8.	V čl. I bode 7 § 110am vrátane nadpisu znie:

„§ 110am
Prechodné ustanovenia k úpravám účinným od 1. novembra 2018

(1) Ministerstvo môže rozhodnúť podľa §  78c ods. 8 až 10 účinného od 1. novembra 2018 o odpustení zmeškania termínu podľa § 78b ods. 4, ak obec alebo neverejný poskytovateľ sociálnej služby, ktorému ministerstvo odmietlo žiadosť podľa § 78b ods. 1 na rozpočtový rok 2019 podľa § 78c ods. 7 účinného do 31. októbra 2018, doručí ministerstvu písomnú žiadosť o odpustenie zmeškania termínu podľa § 78b ods. 4.

(2) Všeobecné technické požiadavky na výstavbu a všeobecné technické požiadavky na stavby užívané fyzickými osobami s obmedzenou schopnosťou pohybu a orientácie podľa osobitného predpisu^17) sa považujú na účely § 9 ods. 5 za splnené, ak poskytovateľ sociálnej služby uvedenej v § 32b
a)	bol do dňa zápisu do registra osobou podľa § 110z ods. 1  a
b)	poskytoval k 31. októbru 2018 a bude poskytovať aj po 31. októbri 2018 sociálnu službu uvedenú v § 32b alebo činnosti uvedené v § 110z ods. 1 v rozsahu ustanovenom pre sociálnu službu podľa § 32b v objekte zariadenia, v ktorom prevádzkoval k 28. februáru 2017 činnosti uvedené v § 110z ods. 1 v rozsahu ustanovenom pre sociálnu službu podľa § 32b.

(3) § 110z ods. 9 sa od 1. novembra 2018 neuplatňuje.“.

Odôvodnenie:
Vzhľadom na zmenu a doplnenie § 78c ods. 7 prvej vety zákona o sociálnych službách v poslaneckom návrhu (tretí novelizačný bod) sa navrhovanou právnou úpravou v odseku 1 dopĺňa nové prechodné ustanovenie, ktoré explicitne upravuje možnosť požiadať o odpustenie zmeškania lehoty podania žiadosti o poskytnutie finančného príspevku na spolufinancovanie sociálnej služby z kapitoly ministerstva podľa § 78b ods. 1 aj pre už ministerstvom odmietnuté žiadosti v roku 2018 z dôvodu nedodržania tejto lehoty.
V záujme naplnenia účelu poslaneckého návrhu sa v odseku 2 explicitne ustanovuje, že výnimka z plnenia bezbariérovosti pre „doterajších poskytovateľov služby v detských jasliach“ (t.j. tých, ktorí túto službu starostlivosti o deti  poskytovali k 28. februáru 2017, t.j. do dňa nadobudnutia účinnosti tzv. jasličkovej novely zákona o sociálnych službách, vykonanej s účinnosťou od 1. marca 2017 zákonom č. 40/2017. Z. z.), je viazaná len na doterajšie miesto poskytovania tejto služby, t.j. už na tento účel prevádzkované objekty zariadenia k 28. februáru 2017. V záujme zabezpečenia jednoznačnej interpretácie právnej úpravy je potrebné taxatívne vymedziť v znení prechodného ustanovenia, že výnimka bezbariérovosti sa vzťahuje na doterajších prevádzkovateľov len v tých istých objektoch zariadenia. Pokiaľ zmení prevádzkovateľ miesto poskytovania sociálnej služby, podmienku bezbariérovosti už bude musieť splniť. Predmetné prechodné ustanovenie sa teda vzťahuje na doterajších prevádzkovateľoch len v objektoch doposiaľ prevádzkovaných a nie na nimi prevádzkované nové objekty zariadenia po 28. februári 2017.
Súčasne sa v záujme naplnenia účelu poslaneckého návrhu zabezpečuje, aby v znení zákona bolo explicitne vyjadrené, že výnimka debarierizácie sa vzťahuje nie len na tých existujúcich poskytovateľov bývalých „detských jaslí“, ktorí sú zapísaní v registri poskytovateľov sociálnych služieb, ale aj tie osoby - prevádzkovateľov bývalých „detských jaslí“, ktoré požiadali v zákonom ustanovenej lehote o zápis do registra poskytovateľov sociálnych služieb - teda do 30. júna 2018, ale konanie o zápis do tohto registra z rôznych dôvodov nebolo ukončené (napr. prerušenie konania, podanie opravného prostriedku, podanie správnej žaloby). To znamená, že tieto osoby ešte nemajú právne postavenie poskytovateľa sociálnej služby uvedenej v § 32b. Na tieto osoby sa  bude výnimka vzťahovať na základe záverov prebiehajúcich konaní, ak ich výsledkom bude vykonanie zápisu do registra, a teda vznik oprávnenia poskytovať sociálnu službu, čím tieto osoby získajú právne postavenie poskytovateľa sociálnej služby uvedenej v § 32b.

V nadväznosti na predpokladanú účinnosť poslaneckého návrhu 1. novembra je v prechodnom ustanovení dátum „31. december“ nahradený „31. október 2018“ v príslušnom tvare; je vykonaná tiež zmena v nadpise prechodného ustanovenia slovo „ustanovenie“ je nahradené slovami „ustanovenia“, a to vzhľadom na navrhované rozšírenie vecného obsahu prechodného ustanovenia.

Pripomienkové konanie

Ministerstvo práce, sociálnych vecí a rodiny Slovenskej republiky prerokovalo svoje stanovisko k poslaneckému návrhu zákona s podpredsedom vlády, ministerstvami a Úradom vlády Slovenskej republiky v pripomienkovom konaní uskutočnenom od 24. júla 2018 do 1. augusta 2018. Žiaden z uvedených pripomienkujúcich subjektov neuplatnil zásadnú pripomienku. 

Záver
	
Vzhľadom na uvedené ministerstvo odporúča vláde Slovenskej republiky vysloviť s návrhom poslankýň Národnej rady Slovenskej republiky Aleny Bašistovej, Jany Vaľovej a Magdalény Kuciaňovej na vydanie zákona, ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov (tlač 1028) súhlas s pripomienkami uvedenými v predkladacej správe.